Il-Kunsill (ECOFIN): JILQA' B'SODISFAZZJON il-pubblikazzjoni tar-rapporti tal-Kummissjoni dwar il-pajjiżi li janalizzaw il-politiki ekonomiċi għal kull Stat Membru, li jinkludu l-analiżijiet fil-fond (IDRs) fil-kuntest tal-Proċedura ta' Żbilanċi Makroekonomiċi (MIP), u l-monitoraġġ tal-progress bl-implimentazzjoni tar-rakkomandazzjonijiet speċifiċi għall-pajjiżi (CSRs) tal-2017, kif ukoll il-Komunikazzjoni li takkumpanjahom. JILQA' B'SODISFAZZJON l-analiżi integrata u JISĦAQ fuq il-ħtieġa li l-analiżi IDR tinżamm identifikabbli sewwa, kompluta u trasparenti. SER jieħu kont ta' dawn l-elementi, kif ukoll tal-Programmi Nazzjonali ta' Riforma, il-Programmi ta' Stabbiltà u Konverġenza u r-rakkomandazzjoni dwar il-politika ekonomika taż-żona tal-Euro ta' Mejju 2018, meta jadotta r-Rakkomandazzjonijiet Speċifiċi għall-Pajjiżi tal-2018. ANALIŻIJIET FIL-FOND IQIS li l-IDRs huma analiżijiet bir-reqqa u ta' kwalità għolja tal-pożizzjoni tal-pajjiż f'kull wieħed mill-Istati Membri li jkun qed jiġi analizzat, u huma l-bażi għas-sorveljanza multilaterali, it-tisħiħ tar-responsabbiltà domestika tar-riformi u l-azzjoni effettiva fir-rigward tal-politika. JIRRIKONOXXI li l-għodod analitiċi rilevanti u mtejba ġew applikati bil-ħsieb tal-isfidi speċifiċi ta' kull ekonomija u li huma kkomplementati minn analiżijiet kwalitattivi sostantivi. JAQBEL li 11 mill-Istati Membri eżaminati (il-Bulgarija, il-Kroazja, Ċipru, Franza, il-Ġermanja, l-Irlanda, l-Italja, in-Netherlands, il-Portugall, Spanja, u l-Iżvezja) qed jesperjenzaw żbilanċi makroekonomiċi ta' natura u livell ta' severità diversi taħt l-MIP, u li s-Slovenja ma għadhiex tesperjenza żbilanċi makroekonomiċi fi ħdan l-MIP. JAQBEL mal-fehma tal-Kummissjoni li jeżistu żbilanċi eċċessivi fi tliet Stati Membri (il-Kroazja, Ċipru u l-Italja). JISSOTTOLINJA li t-trasparenza u l-konsistenza tal-implimentazzjoni tal-MIP huma importanti biex tiġi żgurata s-sjieda tal-proċedura tal-Istati Membri u għall-effettività tal-MIP. ITENNI li l-MIP jenħtieġ li tintuża fil-potenzjal kollu tagħha u b'mod li jinftiehem, inkluż mal-proċedura ta' żbilanċ eċċessiv applikata fejn xieraq mill-Kummissjoni u l-Kunsill. JENFASIZZA MILL-ĠDID li kull meta l-Kummissjoni tikkonkludi li Stat Membru qed jesperjenza żbilanċi eċċessivi, iżda ma tipproponix il-ftuħ tal-proċedura ta' żbilanċ eċċessiv lill-Kunsill, din jenħtieġ li tagħti spjegazzjoni għar-raġunijiet tagħha b'mod ċar u pubblikament. JIRRIKONOXXI l-progress ulterjuri miksub minn diversi Stati Membri biex jikkoreġu l-iżbilanċi tagħhom, appoġġati minn riformi u l-espansjoni ekonomika. JINNOTA li l-iżbilanċi interni u esterni tal-istokkijiet għadhom sors ta' riskju minħabba li qed jaġġustaw biss bil-mod u b'pass irregolari, u mhux l-aġġustament kollu hu ta' natura strutturali iżda marbut parzjalment maċ-ċiklu ekonomiku pożittiv. JENFASIZZA li l-espansjonijiet ċikliċi jistgħu jaħbu l-akkumulazzjoni ta' żbilanċi makroekonomiċi. JENFASIZZA l-ħtieġa li jitnaqqsu l-iżbilanċi dannużi u jsir monitoraġġ tal-iżviluppi fejn ikun hemm sinjali ta' żieda fil-pressjonijiet tal-kosti f'xi Stati Membri fis-swieq tal-prodotti, tax-xogħol u tad-djar. JISSOTTOLINJA l-ħtieġa kontinwa ta' azzjoni politika u impenn b'saħħtu lejn ir-riformi strutturali fl-Istati Membri kollha, speċjalment meta dawn jiffaċċaw żbilanċi makroekonomiċi li jaffettwaw il-funzjonament bla xkiel tal-UEM. L-iżbilanċi jenħtieġ li jiġu indirizzati b'mod durabbli fejn tiżdied ir-reżiljenza u jonqsu r-riskji, b'fokus fuq l-isfidi ewlenin, u jinħolqu kondizzjonijiet għat-tkabbir sostenibbli u l-impjiegi. JINNOTA li sar ħafna progress fost il-pajjiżi debituri netti biex jiġu korretti l-iżbilanċi esterni tagħhom, għalkemm jeżistu pożizzjonijiet ta' investimenti internazzjonali netti negattivi li ġeneralment ikunu abbinati ma' stokkijiet kbar ta' dejn privat jew pubbliku. Fl-istess ħin, JINNOTA li surpluses kbar fil-kont kurrenti f'xi pajjiżi kredituri baqgħu kważi l-istess. ITENNI li l-Istati Membri bi żbilanċi fil-kontijiet kurrenti jew dejn estern għoli jenħtieġ ukoll li jfittxu li jtejbu l-kompetittività tagħhom u li jevitaw it-tkabbir eċċessiv fil-kostijiet tal-unitajiet lavorattivi. Stati Membri b'surplus kbir fil-kontijiet kurrenti tagħhom jenħtieġ li joħolqu l-kundizzjonijiet biex jippromwovu ż-żidiet fil-pagi, filwaqt li jiġi rispettat ir-rwol nazzjonali tas-sħab soċjali u jimplimentaw, bħala kwistjoni ta' prijorità, miżuri li jrawmu l-investimenti u jappoġġaw lid-domanda domestika u l-potenzjal ta' tkabbir, u b'hekk jiġi ffaċilitat ir-riekwilibriju. IMPLIMENTAZZJONI TAR-RAKKOMANDAZZJONIJIET SPEĊIFIĊI GĦALL-PAJJIŻI (CSRs) JINNOTA r-rekord simili ta' implimentazzjoni tas-CSRs tal-2017 meta mqabbla ma' snin preċedenti fejn tal-inqas kien hemm xi progress f'madwar nofs is-CSRs. JIEĦU NOTA TAL-FATT li l-implimentazzjoni tar-riforma għadha irregolari fl-oqsma ta' politika u l-pajjiżi. JILQA' r-riżultati fil-valutazzjoni pluriennali tal-Kummissjoni dwar l-implimentazzjoni tas-CSRs li juru mil-inqas "xi progress" f'aktar minn żewġ terzi tar-rakkomandazzjonijiet mill-bidu tas-Semestru Ewropew fl-2011, iżda JINNOTA li dan kien irregolari fl-oqsma ta' politika, il-pajjiżi u tul iż-żmien. IFAKKAR li l-valutazzjoni pluriennali mill-Kummissjoni turi li għadd ta' CSRs huma relatati ma' kwistjonijiet strutturali fit-tul li jieħdu ż-żmien biex jiġu indirizzati u li jgħaddi ż-żmien biex jimmaterjalizzaw ruħhom riżultati tanġibbli. JISĦAQ li fl-ambjent makroekonomiku attwali li huwa favorevoli, jeħtieġ li l-implimentazzjoni tar-riformi tiġi intensifikata b'mod sinifikattiv biex tindirizza l-isfidi tar-riformi pendenti deskritti fil-qosor hawn taħt, għall-ħarsien kontra l-eżawriment fir-riformi u biex jingħelbu l-isfidi tal-politika ekonomika. JILQA' l-fatt li d-defiċits ġenerali tal-gvern u l-proporzjonijiet tad-dejn qed ikomplu jonqsu, iżda JENFASIZZA li l-politiki fiskali jenħtieġ li jitwettqu b'rispett sħiħ għall-Patt ta' Stabbiltà u Tkabbir, b'differenzazzjoni xierqa tal-isforzi fiskali madwar l-Istati Membri, biex b'hekk jittieħed kont tal-bżonnijiet rigward l-istabbilizzazzjoni u t-tħassib dwar is-sostenibbiltà. JISSOTTOLINJA l-fatt li l-kondizzjonijiet ċikliċi pożittivi jirrikjedu li jinbnew mill-ġdid il-buffers fiskali, b'mod partikolari fl-Istati Membri fejn il-proporzjonijiet tad-dejn huma għoljin, waqt li jkompli jissaħħaħ il-potenzjal ta' tkabbir tal-Istati Membri. JILQA' l-irkupru tal-investiment iżda JIRRIKONOXXI li l-investiment inġenerali u speċjalment l-investiment pubbliku għad għandu sehem relattivament żgħir tal-PDG ta' ħafna Stati Membri u li għad hemm bżonn ta' titjib fil-kondizzjonijiet tal-investiment biex jiġi attirat aktar investiment privat fl-ekonomija reali u biex jiġu żgurati investiment pubbliku u infrastrutturi ta' livell għoli. JILQA' l-progress ta' ħafna Stati Membri fl-oqsma tat-titjib tal-ambjent tan-negozju, it-titjib fl-aċċess għall-finanzjament, speċjalment għall-impriżi żgħar u medji, it-tnaqqis fil-piżijiet amministrattivi u fil-ħolqien ta' sistemi tat-taxxa ġusti u li jiffavorixxu t-tkabbir. JISĦAQ fuq il-fatt li jenħtieġ li jiġu prijoritizzati aktar ir-riformi strutturali biex jitneħħew l-ostakli għall-investimenti, jiżdied il-potenzjal tat-tkabbir, jitjieb aktar l-ambjent istituzzjonali u dak tan-negozju, u biex jissaħħu kemm l-effiċjenza amministrattiva kif ukoll il-kwalità regolatorja. JINNOTA, f'dan ir-rigward, il-bżonn li jissaħħaħ is-suq uniku biex b'hekk jitrawmu aktar ir-riformi strutturali fis-swieq tal-prodotti u tas-servizzi u għar-riforma tal-oqfsa ta' insolvenza, biex tiżdied l-effiċjenza tagħhom. Dan jgħin ukoll biex titjieb ir-reżiljenza u biex l-ekonomiji jindirizzaw ix-xokkijiet. JILQA' t-titjib sinifikanti fis-sitwazzjoni tas-settur bankarju u l-fatt li ġew stabbilizzati l-proporzjonijiet tas-self improduttiv fi kważi l-Istati Membri kollha l-aktar affettwati taż-żona tal-euro jew li għandhom it-tendenza li jiċkienu, iżda JENFASIZZA li l-progress għadu irregolari madwar l-Istati Membri u għall-banek. Għalhekk, hi meħtieġa aktar azzjoni, f'konformità mal-Pjan ta' Azzjoni tal-Kunsill. JAGĦRAF li l-Ewropa tkompli tiffaċċa sfida fil-produttività, billi t-tkabbir fil-produttività trażżan u huwa inferjuri għar-rati ta' tkabbir ta' ekonomiji avvanzati oħrajn. F'dan il-kuntest JENFASIZZA l-importanza ta' riformi strutturali u investiment f'edukazzjoni u taħriġ ta' kwalità għolja biex jitrawmu l-innovazzjoni, id-diġitalizzazzjoni u tkun faċilitata d-diffużjoni ta' teknoloġiji ġodda biex jingħataw spinta l-produttività u l-impjiegi. L-importanza ta' din l-isfida hi aggravata mit-tixjiħ demografiku. Huwa mistenni li s-sehem ta' persuni li huma fl-età tax-xogħol bħala parti mill-popolazzjoni totali ser jonqos fl-Ewropa, bi tnaqqis partikolarment aċċentwat f'xi Stati Membri. JILQA' t-titjib kontinwu fis-swieq tax-xogħol, iżda JINNOTA li għad hemm sfidi importanti. F'xi Stati Membri l-qgħad għadu għoli, u huma meħtieġa aktar sforzi biex jitnaqqas il-qgħad fost iż-żgħażagħ u l-qgħad fit-tul. L-integrazzjoni b'suċċess speċjalment tal-migranti u r-refuġjati titlob attenzjoni partikolari. Hemm bżonn li s-swieq tax-xogħol u s-sistemi soċjali u tal-edukazzjoni ukoll jadattaw ruħhom biex jiffaċċaw l-isfidi tal-globalizzazzjoni u l-progress teknoloġiku. F'dan il-kuntest, JENFASIZZA l-bżonn ta' oqfsa għan-negozjar tal-pagi li jappoġġaw l-iffissar ta' pagi f'konformità mal-iżviluppi lokali u settorjali tal-produttività u l-qgħad, waqt li jiġi rispettat ir-rwol nazzjonali tas-sħab soċjali, kif ukoll il-bżonn ta' azzjoni politika f'appoġġ għat-titjib tal-ħiliet u t-taħriġ mill-ġdid skont il-bżonnijiet tas-suq tax-xogħol u biex jiġu żgurati politiki attivi tas-suq tax-xogħol effettivi. Is-swieq tax-xogħol dinamiċi u flessibbli huma importanti għall-ħolqien ta' impjiegi ta' kwalità għolja u għall-appoġġ ta' tranżazzjonijiet fis-suq tax-xogħol. JILQA' l-mod kif il-Kummissjoni inkorporat il-Pilastru Ewropew tad-Drittijiet Soċjali fir-rapporti speċifiċi għall-pajjiż biex tinżamm traċċa tal-prestazzjoni soċjali u tal-impjiegi, fejn bis-saħħa t'hekk seta' jinżamm il-fokus fuq l-iżbilanċi makroekonomiċi u l-prijoritajiet prinċipali tar-riforma ekonomika. Ara l-paġna tal-laqgħa